SA-soldaat sterf in Darfoer-hinderlaagArgieffoto ŉ Soldaat van die Suid-Afrikaanse Nasionale Weermag (SANW) is Sondagoggend dood en nog een is ernstig beseer tydens ŉ hinderlaag in Darfoer, Soedan. SANW-lede wat in Soedan ontplooi is as deel van die Verenigde Nasies/Afrika-unie se sending in Soedan (Unamis), het ŉ dodelike hinderlaag afgeweer wat rebelle gestel het, het die SANW in ŉ verklaring gesê. “Dit is egter met misnoeë dat ons moet aankondig dat een van ons lede dood is en nog een ernstig beseer is. Besonderhede van die oorledene sal bekend gemaak word sodra sy naasbestaandes in kennis gestel is.” Die minister van verdediging en militêre veterane, die hoof van die SANW, die hoof van die afdeling vir gesamentlike operasies, en die hoof van die Suid-Afrikaanse Leër het almal hul meegevoel betuig met die familie, naasbestaandes, vriende en kamerade van die oorledene en wens die gewonde soldaat ŉ spoedige herstel toe. Spanning duur al sedert 2003 in Darfoer voort toe rebellemagte die Arabies gedomineerde Soedannese regering van diskriminasie beskuldig het. Volgens die Verenigde Nasies het meer as 300 000 mense reeds in die konflik gesterf en 2.7 miljoen het van hul huise gevlug.